Herrie oor R2 miljoen parlementêre reisGengezi Mgidlana. Foto: http://www.parliament.gov.za/ John Steenhuisen, die DA se hoofsweep, het verwys na mediaberigte waarin beweer word Mgidlana en ander senior staatsamptenare het die reuse bedrag geld bestee op ŉ reis om ŉ vergelyking te tref tussen die Suid-Afrikaanse parlement en parlemente in Europa. City Press het berig Mgidlana en sy afvaardiging het R177 350 bestee op drie nagte se verblyf in Londen en R65 000 op huurmotors en bestuurders in Engeland en Skotland. Mgidlana se verblyf in Londen het glo R14 050 per nag gekos. Die koerant het ook beweer verkrygingsprosedures is in die proses verontagsaam. “Hierdie is walglike misbruik van openbare fondse en meneer Mgidlana en sy kantoor moet verantwoording doen daarvoor. Ek sal die nuutgestigte komitee vir die finansiële bestuur van die parlement versoek om meneer Mgidlana te ontbied en ŉ volle verslag van sy kantoor te eis oor hierdie ‘Eurotrip’,” het Steenhuisen gesê. Mgidlana was in Julie verlede jaar ook in die sop, toe hy erken het hy het ŉ parlementsvoertuig met blou ligte gebruik om sy familie in Kaapstad rond te ry. Die parlement moes R10 800 betaal om die voertuig te laat herstel nadat dit in ŉ botsing betrokke was. “Mnr. Mgidlana stel duidelik meer daarin belang om homself te verryk as om seker te maak die parlement voer sy mandaat op verantwoordelike wyse uit,” het Steenhuisen gesê.